ՀՀ ԳԱԱ Արվեստի ինստիտուտի նախաձեռնությամբ և ՀՀ ԿԳՆ Գիտության պետական կոմիտեի աջակցությամբ 2014 թվականի նոյեմբերի 14-ին ՀՀ ԳԱԱ նախագահության նիստերի դահլիճում գումարվեց Երիտասարդ հայ արվեստաբանների գիտական իններորդ նստաշրջանը: Հընթացս երեք նիստերի ընթերցվեցին 31 զեկուցում, որոնցում ներկայացվեցին արվեստագիտության տարբեր գիտաճյուղեր` կերպար­վեստագիտություն, երաժշտագիտություն, թատերագիտություն, ճարտարապետության պատմություն և կինոգիտություն: Գիտաժողովին մասնակցեցին ՀՀ ԳԱԱ Արվեստի ինստիտուտի և ՀՀ գիտակրթական այլ օջախների (Կոմիտասի անվան պետական կոնսերվատորիա, Ճարտարապետության և շինարարության Հայաստանի ազգային համալսարան, Երևանի պետական համալսարան, Մ. Մաշտոցի անվան Մատենադարան) երիտասարդ գիտնականները, ինչպես նաև մասնակիցներ արտերկրից` Ֆրանսիա, Ավստրիա և Իրանի Իսլամական Հանրապետություն: Նստաշրջանի նյութերի ժողովածուն հրատարակվել է ՀՀ ԳԱԱ Արվեստի ինստիտուտի գիտական խորհրդի որոշմամբ: